### Beslutningstema

I denne sag skal Tønder Kommunes Beskæftigelsesplan 2026 til politisk godkendelse efter høring.

### Sagsfremstilling

Arbejdsmarkedsudvalget har besluttet, at der årligt skal udarbejdes en beskæftigelsesplan for Tønder Kommune, som skal fungere som den overordnede strategiske ramme for kommunens beskæftigelsesindsats.

Arbejdsmarkedsudvalget har på den baggrund udarbejdet et oplæg til Beskæftigelsesplan 2026. Planen bygger videre på indsatsen fra 2025 og tager afsæt i de aktuelle lokale og nationale tendenser på arbejdsmarkedsområdet.

Beskæftigelsesplan 2026 fokuserer på følgende fire prioriterede hovedtemaer:

1. Unge – med særlig fokus på Ungeløftet Tønder og en styrket indsats for at få flere unge i uddannelse og job.
2. Arbejdskraft (Rekrutteringsservice) – med fokus på at understøtte virksomhedernes adgang til kvalificeret arbejdskraft gennem en målrettet rekrutteringsservice.
3. Den inkluderende arbejdsplads – med fokus på at fremme mangfoldighed og rummelighed på arbejdsmarkedet.
4. Forebyggelse af sygefravær – med fokus på tidlig indsats og samarbejde med virksomheder om fastholdelse og trivsel.

Temaerne er udvalgt på baggrund af input fra et interessentmøde i juni 2025, og fra møder i *Partnerskabet for Fremtidens Arbejdskraft i Tønder Kommune*, hvor Arbejdsmarkedsudvalget to gange årligt mødes med repræsentanter fra arbejdsmarkedets parter, uddannelsesinstitutioner og handicaporganisationer.

Beskæftigelsesplanen for 2026 indeholder lokalpolitiske mål på beskæftigelsesområdet med udgangspunkt i de fire prioriterede temaer.

De lokalpolitiske mål:

* Alle ledige skal have en værdig sagsbehandling
* Antallet på offentlig forsørgelse skal udvikle sig bedre end i [adresse]
* Udvikling af ungeindsatsen gennem Ungeløftet Tønder
* Adgang til kvalificeret arbejdskraft til virksomhederne gennem samarbejde og opkvalificering
* Flygtninge og familiesammenførte skal være selvforsørgende
* Flere personer med handicap i beskæftigelse
* Hjælp til lønnede timer og en god start
* Ledige visiteret til fleksjobordningen skal hjælpes i fleksjob
* Forebyggelse af sygefravær gennem tidlig indsats

I Arbejdsmarkedsudvalgets ledelsesinformation vil der løbende følges op på status i forhold til måltallene, og udvalget vil derudover få en halvårlig opfølgning på Beskæftigelsesplanen.

Regeringen indgik i april 2025 en aftale om en større reform af beskæftigelsesindsatsen, der skal implementeres gradvist over de kommende år fra og med 2026. Reformen giver en ny ramme for beskæftigelsesindsatsen, og med denne får kommunerne større frihed til at tilrettelægge den lokale beskæftigelsesindsats, og der fjernes mange statslige proceskrav. Arbejdsmarkedsudvalget har prioriteret følgende seks pejlemærker for retningen på arbejdet med beskæftigelsesreformen.

1. Faglig frihed og tillid
2. Individuelle og håndholdte løsninger
3. Samarbejde med virksomheder
4. Resultatorientering frem for processtyring
5. Inklusion og social balance
6. Hurtig indsats for jobparate borgere og sygedagpengemodtagere

Beskæftigelsesplan 2026 vil blive sendt til endelig behandling i Kommunalbestyrelsen i december 2025.

**Direktionen indstiller, 5. november 2025, pkt. 3:**

at forslag til Beskæftigelsesplan 2026 godkendes,
at sagen sendes til høring i Handicaprådet, 60+ Seniorrådet og [adresse] og Kulturråd, og
at Arbejdsmarkedsudvalget efterfølgende behandler høringssvarene i december 2025.

Beslutning fra Arbejdsmarkedsudvalget, 5. november 2025, pkt. 3:
Indstillingen godkendt.

**Sagen genoptages**Beskæftigelsesplan 2026 har været i høring i 60+ Seniorrådet den 11. november 2025, Handicaprådet den 25. november 2025. Tønder Unge- og Kulturråd (TUK) har ikke haft mulighed for at have Beskæftigelsesplan 2026 i høring, da de først skulle gennemføre deres generalforsamling den 27. november 2025. [adresse] og Kulturråd vil få mulighed for at komme med input til beskæftigelsesindsatsen i løbet af 2026.

60+ Seniorrådet tager Beskæftigelsesplanen 2026 til efterretning og bemærker, at indsatsen i ungeløftet for unge mellem 15-18 år er særlig positiv. Ydermere bakker 60+ Seniorrådet op om Arbejdsmarkedsudvalgets prioriterede pejlemærker, involverende proces for interessenter samt tematiserede indsatser.

Handicaprådet kan støtte beskæftigelsesplanen for 2026, med særlig fokus på at få flere unge i uddannelse og job, herunder også unge med fysiske eller psykiske funktionsnedsættelser, og den inkluderende arbejdsplads.

### Indstilling Direktionen indstiller,

at Arbejdsmarkedsudvalget behandler høringssvarene,

at Beskæftigelsesplan 2026 godkendes, og

at indstillingen videresendes til Økonomiudvalget og Kommunalbestyrelsen.

**Beslutning fra Arbejdsmarkedsudvalget den 3. december 2025, pkt. 4:**

Indstillingen anbefales.

**Beslutning Økonomiudvalget den 11. december 2025, pkt. 20:**

Indstillingen anbefales.

### Beslutning

Indstillingen godkendt.

Mia Møller (T) deltog ikke i mødet.